Veli Granö

**Veli Matti Juhani Granö** (s. 29. marraskuuta 1960 Kajaani) on suomalainen valokuvaaja, elokuvaaja ja kuvataiteilija. Hän on ollut elokuusta 2014 valokuvauksen ja nykytaiteen professori (osin osa-aikaisena) Kuvataideakatemiassa.

## Henkilöhistoria
Granö vietti lapsuutensa Ahlaisissa ja Porissa. Hän opiskeli Porin taidekoulussa vuosina 1976–1978 sekä Lahden muotoiluinstituutissa vuosina 1983–1986, jossa hän on toiminut myös visuaalisen suunnittelun, kokeellisen elokuvan ja valokuvauksen opettajana. 

Granö tunnetaan yhtenä kansantaiteen eli niin sanotun ITE-taiteen esiintuojista. Ilmiö tuli ensimmäisen kerran laajempaan tietoisuuteen hänen valokuvanäyttelystään (1986) ja kirjastaan *Onnela* (1989). Granö toimii edelleen omaehtoisen taiteen tekijöiden parissa ja hän on ollut järjestämässä monia Ite-aiheisia näyttelyitä. Venetsian biennalessa 2001 hän esitti muun muassa suomalaisia ITE-taiteilijoita esitteleviä valokuviaan. Hänen teoksiaan on esitetty monissa merkittävissä näyttelyissä, kuten New Yorkin MOMA:ssa ja Whitney Museum of American Artissa sekä Manifesta- ja Sydney-biennaleissa. Granö käyttää taiteellisessa tuotannossaan usein lähtökohtana dokumentaarisuutta, joka päätyy monesti taiteellisesti vapaampiin muotoihin, kuten installaatioon tai veistoksellisiin kappaleisiin. 

Hän on koonnut myös suomalaisia keräilijöitä esittelevän näyttelyn ja kirjan *Esineiden valtakunta* (1997). Näyttely oli esillä Ateneum-rakennuksen Nykytaiteen museon tiloissa vuonna 1997. Vuonna 2008 Granö toimi Mäntän kuvataideviikkojen ”Ihmisyyden taito” -näyttelyn kuraattorina.

## Teoksia

### Kirjoja
* *Erkkilys Pirtomas Suomen taidetta pelastamassa: [[Erkki Pirtola|Erkki Pirtolan]] värikäs elämä*. Kustannusosakeyhtiö Parvs, 2023. 

* *[[Veijo Rönkkönen|Veijo Rönkkösen]] todellinen elämä. The real life of Veijo Rönkkönen.* Maahenki, Helsinki, 2007. . Toinen painos, 2018, Patsaspuisto.
* *ITE-taide: Arjen luovuutta.* Teksti: Satu Itkonen. Julkaisijat: Maahenki oy ja Nykytaiteen museo Kiasma. Maahenki 2005.
* *Rien: Siinäkö kaikki?* Veli Granö & Tuovi Hippeläinen. Porin taidemuseon julkaisuja, 70. Porin taidemuseo, 2004. 
* *Between the worlds: Photographs, installations and films.* Artikkeli Otso Kantokorpi. Julkaisijat Taide ja Veli Granö, 2003.
* *Itse tehty elämä – ITE. DIY lives.* Veli Granö, Martti Honkanen, Erkki Pirtola. Maaseudun sivistysliitto & Maahenki, 2000.
* *Esineiden valtakunta: Keräilijöitä ja kokoelmia.* Teksti Pasi Falk, Maria Koskijoki. Pohjoinen, 1997.
* *Onnela.* Julkaisija V. Granö, Lahti, 1989.

### Elokuvia

* *Matias Keskisen kuviteltu elämä* (1992). Dokumenttielokuva. 66 min. Aiheena Matias Keskinen.
* *Yritys päästää helvetti valloilleen - Dennis Oppenheim* (1994). Dokumentti, 20 min. Aiheena Dennis Oppenheim.
* *Ihmeellinen viesti toiselta tähdeltä* (1998). Dokumentti, 30 min.
* *Kirsti* (2002). Dokumentti, 5 min.
* *Parantaja* (2002). Kokeellinen elokuva, 6 min.
* *Tähteläiset* (2003). Dokumentti, 35 min.
* *Puhdistus* (2006). Dokumentti, 6 min.
* *Profeetta* (2011). Dokumentti/kokeellinen elokuva, 35 min.
* *The King* (2024). Kokeellinen elokuva, 8 min.
* *Sirkus Tuomento* (2025). Dokumenttielokuva. 75 min. Aiheena Antti Tuomento.

## Palkintoja ja tunnustuksia

* Suomen taideyhdistyksen Dukaattipalkinto, 1992
* Pronze award, 23th Houston International Film Festival, USA, 1999 kulttuuridokumenttien sarjassa, elokuvalla *Ihmeellinen viesti toiselta tähdeltä*

* Valokuvataiteen valtionpalkinto 2002
* Risto Jarva -palkinto 2003 elokuvalla *Tähteläiset* 

## Lähteet
* Veli Granön sivusto.
* Veli Granön CV. Helsinki School.

### Viitteet

## Aiheesta muualla
*